For første gang i rigtig mange år er en stor flok delfiner af arten øresvin blevet spottet i Limfjorden. En biolog kalder det en kæmpe sensation.

Hvis man vil se delfiner, behøver man ikke rejse sydpå. Man kan nemlig også være heldig at se dem herhjemme - nærmere bestemt i Limfjorden. I går formiddag spottede Jan Berg Rasmussen og hans familie en stor flok ved Venø. - Jeg har sejlet i 12 år og aldrig set noget lignende. De kom nord fra og svømmede ned mod Venø, siger han. Han var ude og sejle med sin kone og søn. Sønnen nåede at tage flere billeder af flokken, mens konen vurderede, at der var mellem 10 og 12 delfiner. - Det var helt vildt. Vi har ikke snakket om andet siden, siger Jan Berg Rasmussen. En kæmpe sensation Det, som Jan Berg Rasmussen og familien spottede, er den nok mest kendte delfinart øresvin. Det vurderer Carl Kinze, der er biolog med speciale i hvaler og redaktør for hvaler.dk - Det er en kæmpe sensation for Limfjorden. De har været her for tusind år siden, men det er første gang i rigtig mange år, de har været her i så stor en flok, siger han. Ifølge Carl Kinze er de kommet for at kolonisere danske farvande, og det har han og andre hvaleksperter ventet på i noget tid. - Det svarer meget godt til de forudsigelser, vi selv har gjort. Forholdene er blevet bedre for dem her i Danmark blandt andet på grund af klimaforandringer, højere havtemperaturer og bedre muligheder for at finde føde her. Også Johannes Christensen kom tæt på delfinerne i går. Da han var på vandet, spottede han mellem fem og syv omkring Fur. En anden delfinart er også set i Danmark for nylig. Ni hvidnæser er de seneste to måneder strandet ved Vestkysten.